Primise cadou un bolid BMW în momentul în care își luase permisul, însă familia sa va regreta cu siguranță decizia de a-i face un asemenea cadou. Polițiștii au constatat că tânărul, fără experiență la volan, a provocat un accident grav pe fondul vitezei excesive, după care a pierdut controlul volanului și s-a răsturnat cu mașina.
Accidentul s-a produs pe DN 59A, în județul Timiș. Mașina a zburat de pe drum într-o curbă, iar tânăra de 17 ani a murit pe loc. La rândul său, băiatul în vârstă de 19 ani a fost rănit grav și a fost transportat la spital, însă medicii spun că va supraviețui.
Conform Observatornews.ro, polițiștii au întocmit în acest caz un dosar penal sub aspectul săvârșirii infracțiunii de ucidere din culpă. Potrivit Ziua de Vest, mașina s-a rostogolit peste 100 de metri într-un câmp, iar bucăți din autoturism au fost găsite la zeci de metri distanță.
Mai mult, tânăra în vârstă de 17 ani a fost proiectată la o distanță considerabilă de autoturism, astfel că medicii nu au putut să mai facă nimic în acest caz, decât să constate decesul tinerei. “La faţa locului am găsit două victime, una era conştientă, cealaltă inconştientă.
Am asigurat măsurile de prim ajutor, măsuri de prevenire a stingerii incendiilor. Între timp, doamna doctor de pe ambulanţă a declarat victima inconştientă, o fată, decedată. Maşina a fost distrusă în proporţie de 70%”, a transmis Vasile Mânzatu, reprezentant al ISU Timiş.
În urmă cu doar 24 de ore, traficul pe Podul Basarab din București era blocat după ce un autoturism a lovit balustrada de protecție a pasajului și s-a răsturnat. Șapte persoane au fost rănite și au ajuns la spital, potrivit anchetatorilor. Nu se știe momentan de ce șoferul a pierdut controlul autoturismului și ce a dus la acest accident.
“Din eveniment a rezultat rănirea a șapte persoane care se aflau în autovehicul, fiind transportate la spital în vederea acordării de îngrijiri medicale. Au fost aplicate restricții pe breteaua de coborâre către Bd. Doinea Cornea.
Se efectuează cercetări în vederea stabilirii cu exactitate a cauzelor și împrejurărilor producerii accidentului de circulație”, au transmis reprezentanții Poliției Rutiere. România rămâne pe primul loc în UE cu 86 de morți la 1 milion de locuitori.
Statistic, 4 oameni mor la fiecare 24 de ore pe drumurile țării, în peste 4.000 de accidente anual. De multe ori șoferii se urcă băuți sau drogați la volan, sau pur și simplu uită să respecte legislația rutieră. Desigur, infrastructura rutieră din țara noastră, sau lipsa ei, contribuie la această statistică tristă.